Ján Košč

Mgr. Ján Košč  (* 29. december 1974, Gelnica) je slovenský odborár, občiansky aktivista, publicista, sociálno-ekonomický analytik a bývalý hudobník. Je spoluzakladateľom občianskeho združenia Pracujúca chudoba a zakladateľom Asociácie sociálno-ekonomických analytikov. Na prelome tisícročí pôsobil ako spevák skupiny Caress, ale aj ako organizátor festivalu Without Shame a hudobný publicita v časopise :Hudba a webmagazíne Metalopolis.net.

 Hudba 
Od roku 1996 do 2004 pôsobil ako spevák technodeathmetalovej skupiny Caress a v rovnakom období organizoval v Košiciach festival Without Shame, na ktorého pôde vystúpilo veľké množstvo domácich aj zahraničných kapiel. Z tých známejších napr. Sadist (Taliansko), Ancient (Nórsko), Decapitated (Poľsko), Sceptic (Poľsko), Dimension Seven (Holandsko), Neglected Fields (Lotyšsko), Skyforger (Lotyšsko), VUVR (Česko), Root (Česko), Insania (Česko), Dark Gamballe (Česko) a ďalší. V rámci festivalu pravidelne dostávali priestor aj menej známe amatérske zoskupenia z celého Slovenska.

 Odbory 
Ján Košč pôsobí ako člen v odboroch od roku 1995 a ako nižší odborársky funkcionár (úsekový dôverník, člen výboru a neskôr podpredseda výboru ZO) od roku 2000. Od roku 2018 do roku 2023 bol predsedom základnej odborovej organizácie OZ KOVO v U. S. Steel Košice. Od roku 2024 pôsobí ako ekonomický analytik Konfederácie odborových zväzov SR. Od roku 2013 bol autorom blogu, kde sa venoval pracovnému prostrediu, pracovno-právnej legislatíve a občianskemu aktivizmu. Od roku 2014 spolupracoval s Milanom Kurucom, správcom facebookového profilu Pracujúca chudoba, pričom ich spolupráca sa v roku 2016 pretavila do založenia proodborárskeho a prozamestnaneckého občianskeho združenia Pracujúca chudoba.

Ján Košč ako odborár dlhodobo kritizuje viazanie sa časti odborov a odborárov na politické strany a tvrdí, že odbory nepotrebujú zmluvy s politikmi. Podľa jeho vyjadrení tieto zmluvy potrebujú politici, ktorí namiesto robenia prozamestnaneckej a proodborárskej politiky sa snažia získať podporu zamestnancov inými cestami.

 Publicistika 
Jeho publicistické začiatky siahajú do deväťdesiatych rokov minulého storočia, kedy krátko pôsobil ako externý dopisovateľ hudobného časopisu Metal Hammer CS. Krátko pôsobil aj ako redaktor časopisu :Hudba, ktorý vychádzal na prelome tisícročí. Od roku 2004 do roku 2016 pôsobil ako redaktor internetového serveru Metalopolis.

Od roku 2013 do 2016 bol autorom blogu, kde sa venoval pracovnému prostrediu, pracovno-právnej legislatíve a občianskemu aktivizmu. Za písanie tohto blogu sa v roku 2015 stal blogerom roka v kategórii Ekonomika, spoločnosť a biznis. Od roku 2018 pôsobí ako stály externý komentátor denníka SME, nepravidelne od roku 2017 prispieva aj do denníka N, občasne aj v denníku Pravda. Jeho texty sa pravidelne objavovali aj v kultúrno-spoločenskom magazíne POLE, s ktorým spoluprácu ukončil v roku 2022. Od roku 2024 je autorom a spoluautorm analytických dokumentov KOZ SR. Všetky jeho odborné publikácie je možné nájsť na stránke Researchgate.

Pôsobí ako autor a spoluautor odborných publikácií, ktoré vydáva OZ Pracujúca chudoba a ako autor, spoluautor a editor sa podieľal aj na tvorbe týchto odborných publikácií:

 Budúcnosť Európy: cesta k postkapitalizmu? (Ján Košč, autor príspevku: Budúcnosť pracovného trhu na Slovensku v kontexte demografických zmien a priemyslu 4.0), 2018,
 Solidárne, ekologické a moderné Slovensko (Ján Košč, spoluautor publikácie), 2020,
 Slovenské skúsenosti s neoliberalizmom alebo ako sa deformuje obraz socioekonomickej reality na Slovensku (Ján Košč editor a autor príspevku: „Ekonomické záujmy a alternatívna realita v slovenských médiách“), 2020,
 Revolúcia pracovného času alebo mýty a fakty o jeho skracovaní. (monografia), 2021,
 K problematike chudoby a sociálnej neistoty na Slovensku v 21. storočí (Ján Košč editor a autor príspevku: „Silný“ sociálny štát na Slovensku?), 2021,
 Voľby 2019/2020 - Kam kráčaš demokracia, (Ján Košč, autor príspevku: Ľavicová politika na Slovensku pred, počas a po parlamentných voľbách 2020), 2021,
 1989-2019: 30 rokov zmien : kam kráčaš demokracia, (Ján Košč, autor príspevku: Politizácia odborov a odborárov) 2021,
 Ekonomika a Spoločnosť, (Ján Košč: Verejná doprava - zadarmo nie je zadarmo, Privatizácia - priateľ alebo nepriateľ?, Skracovanie pracovného času, Ekonomická demokracia, Dovoz pracovnej sily zo zahraničia, Dane a odvody), 2021,
 Ako reštartovať Slovensko (Ján Košč autor príspevku: Návrat sociálnej demokracie ku koreňom), 2022.
 Bariéry členstva v odboroch 3: stratégia budovania nových kapacít odborov v Slovenskej republike (Ján Košč garant a spoluautor publikácie), 2023.
 Možnosti nastavenia metodiky skúmania kvality zamestnaneckého prostredia na Slovensku (Ján Košč garant a spoluautor publikácie), 2023.
 Spravodlivá transformácia (Ján Košč, spoluautor publikácie), 2023.
 Spravodlivé, inovatívne a trvalo udržateľné Slovensko (Ján Košč, spoluautor publikácie), 2023.
 Ročenka regionálneho rozvoja 2024 (Ján Košč, autor príspevku: Kritická analýza: regionálne príplatky a regionálne minimálne mzdy), 2024. 

 Referencie 

 Iné projekty 

Kategória:Slovenskí odborári
Kategória:Slovenskí občianski aktivisti
Kategória:Slovenskí publicisti
Kategória:Absolventi Univerzity Pavla Jozefa Šafárika
Kategória:Osobnosti z Gelnice